
2. Tutkimusprosessin eteneminen – ongelmasta johtopäätöksiin 


Tehtävien vastaukset


1. Selitä käsitteet.
Määrittele käsitteet ja selitä, miten ne liittyvät tieteelliseen tutkimukseen.

a. otanta
Otanta tarkoittaa menetelmää, jolla otos eli tietty osa perusjoukosta valitaan tutkimukseen. Otantaa käytetään tutkimuksissa, koska usein perusjoukko on niin suuri, että kaikkien siihen kuuluvien mukaan ottaminen tutkimukseen on mahdotonta. Otanta voidaan tehdä esimerkiksi satunnaisella tai harkinnanvaraisella otannalla.

b. monimenetelmäisyys
Monimenetelmäisyys tarkoittaa erilaisten tutkimusmenetelmien yhdistelemistä. Koska määrällisissä ja laadullisissa tutkimustavoissa on molemmissa heikkouksia, niin niitä yhdistämällä tutkimuskohteesta voidaan saada monipuolisempia ja kattavampia tuloksia kuin käyttämällä pelkästään jompaakumpaa menetelmää.

c. hypoteesi
Hypoteesi on väite siitä, millainen tutkimustulos voisi olla, ja sitä käytetään ja testataan usein määrällisessä tutkimuksessa. Hypoteesi perustuu yleensä aikaisempien tutkimusten tuloksiin, ja sen paikkansapitävyyttä koetellaan tutkimuksessa. Hyvä hypoteesi on testattavissa ja esittää suhteen kahden asian välillä. Hypoteeseja käytetään selittävissä ja ennustavissa tutkimuksissa.
 
d. kohortti
Kohorteiksi nimitetään suurissa väestötutkimuksissa seurattavia väestöryhmiä. Väestötasoista pitkittäistutkimusta kutsutaankin usein kohorttitutkimukseksi. 

e. litterointi
Litterointi tarkoittaa tutkimuksessa kerättyjen äänitettyjen aineistojen muuttamista tekstimuotoon eli kaikki puhuttu kirjoitetaan tekstitiedostoon, jotta aineistojen analysointi olisi helpompaa.



2. Tutkimusasetelmat 
Listaa seuraavissa tutkimustyypeissä usein käytetyt tutkimusasetelmat ja selitä, miten tutkimusta niissä käytännössä tehdään.

a. määrällisessä tutkimuksessa

Poikittaistutkimus: Valittua kohdetta tai ilmiötä tutkitaan laaja-alaisesti tiettynä ajankohtana tai lyhyen ajanjakson aikana. Tutkimusmenetelmänä on usein kyselylomake, jolla kartoitetaan otoksen tutkimushenkilöiden osalta kiinnostuksen kohteena olevaa ilmiötä. 

Trenditutkimus: Kun samaa poikittaistutkimusta toistetaan säännöllisesti ja samoin menetelmin, puhutaan trenditutkimuksesta. Tutkittavat henkilöt vaihtuvat joka tutkimuksessa eikä tutkittavia seurata. Usein kyselylomakkeissa käytetään samoja kysymyksiä, jotta vertailu vuosien välillä on mahdollista.

Pitkittäistutkimus eli seurantatutkimus: Samaa tutkimuskohdetta tai samoja koehenkilöitä seurataan jopa useiden vuosikymmenten ajan. Pitkittäistutkimus voi olla prospektiivistä eli ajassa eteenpäin kulkevaa. Tutkimushenkilöille lähetetään tietyin väliajoin kyselylomake, jolla kartoitetaan ilmiötä, jonka lisäksi tai sijaan tutkimushenkilöt käyvät tutkimuksissa, joissa heidän terveydentilaansa tutkitaan. Pitkittäistutkimus voi olla myös retrospektiivistä eli ajassa taaksepäin menevää. Tällainen voi olla esimerkiksi tapaus-verrokkitutkimus, jossa tutkittavaksi kerätään joukko tiettyyn sairauteen sairastuneita (tapaukset) ja heille vertailuryhmä (verrokit) terveinä säilyneistä. Molempiin ryhmiin kuuluvien ihmisten osalta selvitetään esimerkiksi perimä, elintavat ja ympäristötekijät sekä altistuminen epäillyille terveyden vaaratekijöille. Tämän jälkeen tutkitaan ryhmien sisällä, minkä verran löytyy esimerkiksi tietylle ympäristömyrkylle altistuneita ja ei-altistuneita ja onko tapausten joukossa enemmän altistuneita kuin verrokeissa.

Kohorttitutkimus: Suurissa väestöä koskevissa tutkimuksissa seurattavia väestöryhmiä nimitetään kohorteiksi ja väestötasoista pitkittäistutkimusta kutsutaan usein kohorttitutkimukseksi. Kohorttitutkimuksissa tutkimushenkilöille usein lähetetään tietyin väliajoin kyselylomake, tai lomake täytetään koulussa, jolla kartoitetaan ilmiötä, koska väestötutkimuksissa otos on yleensä tuhansia henkilöitä.

Kokeellinen tutkimus: Kokeellisessa tutkimuksessa mitataan jonkin tekijän eli altisteen vaikutusta toiseen tekijään eli vasteeseen tutkimusta varten luodussa tilanteessa tai ympäristössä. Varsinkin laboratoriotutkimuksissa tutkijalla on mahdollisuus havainnoida ilmiöiden syy-seuraussuhteita ja vaikutuksia kontrolloimalla kaikkia ilmiöön liittyviä tekijöitä. Satunnaisesti valittu joukko jaetaan arpomalla kahtia, koeryhmään ja vertailuryhmään. Koeryhmälle annetaan tutkittavaa lääkettä. Kontrolliryhmää ei hoideta mitenkään tai sille annetaan placeboa eli käytetään jotain vaikuttamatonta ainetta. Tutkimuksessa tehdään mittauksia ja kokeita, ja jos koeryhmä on hyötynyt hoidosta enemmän tutkimusjakson päätyttyä kuin kontrolliryhmä, voidaan eron katsoa johtuvan hoidosta. Kokeellista tutkimusta saa luotettavammaksi järjestely, jossa tutkijat ja tutkittavat eivät tiedä, mitä hoitoa kukin saa. Satunnaistettu kokeellinen tutkimus on usein paras mahdollinen menetelmä jonkin asian vaikuttavuuden toteamiseksi, esimerkiksi lääke- ja rokotetutkimuksissa.

Kvasikokeellinen tutkimus: Kvasikokeellinen tutkimus muistuttaa kokeellista tutkimusta, mutta ei ole asetelmaltaan yhtä tiukka. Kvasikokeellisia tutkimuksia ovat esimerkiksi interventiotutkimukset, joissa osa tutkittavista saa esimerkiksi elintapaohjausta. Tutkimuksen edetessä ohjauksen vaikutusta arvioidaan mittauksin tai kyselyin ja tutkittavan tuloksia verrataan ohjausta saamattomaan verrokkiin.

b. laadullisessa tutkimuksessa

Havainnointitutkimus: Tavoitteena on ymmärtää tutkittavaa ilmiötä sen luonnollisessa ympäristössä osana arkipäivää. Havainnointitutkimuksessa havainnoijan osallisuus vaihtelee tutkimuksen tavoitteen mukaan. Joskus tutkijan toimiminen ulkopuolisena havainnoitsijana on mielekästä. Joissain tutkimuksissa on kuitenkin tarkoituksenmukaista, että tutkija osallistuu tutkittavan joukon toimintaan ja tarkkailee toimintaa sisältäpäin. 

Etnografia: Tutkija havainnoi tutkimuskohdettaan niin, että hän pyrkii olemaan osa jotain yhteisöä tai toimintakulttuuria niin kauan, että hänen vaikutuksensa olisi mahdollisimman vähäinen ja hän pääsisi kiinni todellisuuteen. 
Tapaustutkimus: Tutkimuksen kohteena on selkeästi jokin tietty joukko, eikä tutkimuksen tavoitteena ole ensisijaisesti tutkimustulosten yleistettävyys. Tapaustutkimuksessa tutkitaan yksittäistä kohdetta laajasti esimerkiksi jotakin organisaatiota, yksittäisen ihmisen elämänkulkua tai yksittäistä tautitapausta.
Kyselytutkimus: Kyselytutkimuksessa aineistoa saadaan kerättyä laajemmalta joukolta, joten se on hyvä vaihtoehto, jos tutkimuksen tarkoituksena on tutkimusten yleistäminen. Kyselytutkimuksessa kaikilta osallistujilta halutaan saada vastauksia samoihin kysymyksiin, ja laadullisessa kyselytutkimuksessa hyödynnetään usein avoimia kysymyksiä. Tutkittavia voidaan pyytää sanallisesti kuvailemaan tiettyä asiaa.
Toimintatutkimus: Toimintatutkimuksessa sekä tutkitaan että pyritään muuttamaan vallitsevia käytäntöjä jossain tietyssä toimintaympäristössä. Toimintatutkimuksessa sekä tutkija että tutkittavat ovat aktiivisesti mukana tutkimus- ja muutosprosessissa jonkin tietyn ongelman ratkaisemiseksi. Toimintatutkimus tuottaa tietoa kohteena olevasta ilmiöstä ja siitä, miten muutos tapahtuu tai miksi se jää tapahtumatta.
Kvasikokeellinen tutkimus: Kvasikokeellinen tutkimus muistuttaa kokeellista tutkimusta, mutta ei ole asetelmaltaan yhtä tiukka. Se voidaan sijoittaa sekä määrällisen että laadullisen tutkimuksen alle. Kvasikokeellisia tutkimuksia ovat muun muassa interventiotutkimukset, joissa osa tutkittavista saa esimerkiksi elintapaohjausta. Tutkimuksen edetessä ohjauksen vaikutusta arvioidaan mittauksin tai kyselyin ja tutkittavan tuloksia verrataan ohjausta saamattomaan verrokkiin.



3. Pohdi tutkimusasetelmia.
Kuviossa on järjestetty tutkimusasetelmia sen mukaan, miten hyvin niillä voidaan selvittää asioiden välisiä syy-seuraussuhteita. Perustele, miksi asetelmat ovat tässä järjestyksessä. 

Syy-seuraussuhdetta luonnehtii asioiden järjestys: syyn pitää tulla ennen seurausta. Asioiden välisiä syy-seuraussuhteita voidaan siis selvittää sellaisilla tutkimusasetelmilla, joissa tämä aikajärjestys tulee ilmi. 

Poikittaistutkimus on kuviossa alimmaisena, koska siinä ilmiöitä tutkitaan tiettynä ajankohtana samaan aikaan, joten syy-seuraussuhdetta ei voi saada selville, ainoastaan ilmiöiden väliset mahdolliset yhteydet.

Tapaus-verrokkitutkimus on pitkittäistutkimusta ajassa taaksepäin eli retrospektiivistä, vertaillen sairastuneita tapauksia ja terveitä verrokkeja. Sen avulla voidaan selvittää syy-seuraussuhteita, mutta sen epäluotettavuutta lisäävät ihmisten muistivirheet, koska sairastuneet raportoivat altistuksiaan eri tavoin kuin terveet verrokit. Myös verrokkien valikoituminen tiettyjen taustatekijöiden suhteen voi aiheuttaa harhaisia tuloksia. Näiden syiden takia se on toiseksi alimpana kuviossa.

Kohorttitutkimus on kuviossa toiseksi ylimpänä, koska se on ajassa eteenpäin suuntautuvaa eli prospektiivista, seurantatutkimusta. Se mahdollistaa syy-seuraussuhteiden selvittämisen, koska tutkimuksessa seurataan alussa terveiden ihmisten mahdollisia sairastumisia, eli pystytään havainnoimaan asioiden ajallinen järjestys. Koska ihmisiä seurataan ajassa eteenpäin, niin muistiharhakaan ei pääse vaikuttamaan tuloksiin. 

Kokeellinen tutkimus on myös ajassa eteenpäin suuntautuvaa tutkimusta. Ilmiöiden syy-seuraussuhde pystytään selvittämään hyvin kontrolloimalla kaikkia ilmiöön liittyviä tekijöitä, joita ei kohorttitutkimuksessa voida kontrolloida. Siksi se on kuviossa ylimpänä. Satunnaistamisella pystytään kontrolloimaan tekijöitä, koska siinä jaetaan tutkimuksen osallistujat lähtötilanteessa sattumanvaraisesti ryhmiin niin, että ryhmät muistuttaisivat toisiaan keskeisten ominaisuuksien suhteen. Sokkoutus tarkoittaa, että osallistujat eivät tiedä kuuluvatko koeryhmään vai vertailuryhmään saadun käsittelyn suhteen, ja se lisää tutkimuksen objektiivisuutta. Ennakko-oletusten vaikutusta tulosten arviointiin voidaan rajoittaa tekemällä sokkoutus myös tutkijoille, eli tutkijatkaan eivät tiedä mitä hoitoa kukin saa.


4. Pohdi aineistonkeruuta.
Tarkoituksena on tutkia, mitkä tekijät selittävät nuorten alkoholikokeiluita. Miten tutkimusaineisto tulisi hankkia, jotta se antaisi monipuolista ja luotettavaa tietoa?
Alkoholikokeiluihin vaikuttavat monet tekijät, kuten alkoholin mainonta, saatavuus, hinta, ryhmäpaine, näyttämisen halu, kapinointi, uteliaisuus, kavereiden ja perheen asenteet, vanhempien sosioekonominen asema, kyky käsitellä paineita tai halu olla aikuinen. Aineiston hankintaa suunniteltaessa tulisi näitä yksilöön itseensä, lähiyhteisöön ja yhteiskuntaan liittyviä tekijöitä huomioida kattavasti. Aineistossa tulisi olla sekä alkoholia kokeilleita että kokeilemattomia nuoria, jolloin saataisiin selville myös kokeilujen toinen puoli eli alkoholikokeiluista kieltäytymiseen liittyvät tekijät.
Monipuolisen ja luotettavan aineiston hankkimiseksi tutkimuksessa pitäisi huomioida näitä tutkimuskohteen eri ulottuvuuksia ja hyödyntää useampia aineistonhankintamenetelmiä. Kyselylomakkeen avulla saadaan hankittua laaja, useita tuhansia koehenkilöitä sisältävä aineisto. Sillä saadaan yleiskuva alkoholikokeiluihin liittyvistä tekijöistä ja se mahdollistaa myös erilaisten alaryhmien etsimisen. Kyselyn perusteella voidaan valita joukko nuoria, joilta kysytään tarkemmin kokeiluihin liittyvistä tekijöistä. Näistä kokeiluihin liittyvistä asioista saadaan tarkempaa tietoa esimerkiksi esseekirjoituksilla tai yksilö- ja ryhmähaastatteluilla: niissä nuoret voivat tarkemmin kuvata tilanteita, motiiveja ja merkityksiä, jotka altistavat alkoholikokeiluille. Laadullisen aineiston (esseet, haastattelut) avulla voi tulla myös sellaisia tekijöitä ilmi, joita tutkija ei osannut ottaa huomioon kyselylomaketta rakentaessaan. Erilaisten aineistonhankintamenetelmien käyttäminen parantaakin usein tutkimuksen luotettavuutta. 
Tutkimus voidaan toteuttaa poikkileikkaustutkimuksena, jolloin se kertoo senhetkisestä tilanteesta. Kyselytutkimusta toistamalla saadaan trenditietoa siitä, millaisia muutoksia alkoholikokeilujen yleisyydessä ja niihin liittyvissä tekijöissä tapahtuu vuosien saatossa.

5. Voiko näistä kuvitteellisista tuloksista tehdä seuraavan kuvitteellisen johtopäätöksen? Perustele.

[bookmark: _heading=h.3znysh7]a. Poikittaistutkimuksessa havaittiin tilastollisesti merkitsevä yhteys yksinäisyyden ja koetun terveyden välillä. Johtopäätös: yksinäisyys huonontaa terveyttä. 

Ei voi, koska poikittaistutkimuksessa ei saada selville ajallista yhteyttä, eli kumpi on ollut ensin (kumpi syy, kumpi seuraus). Poikittaistutkimuksessa voidaan selvittää ainoastaan yhteyksiä ilmiöiden välillä.

b. Kohorttitutkimuksessa havaittiin, että tilastollisesti merkitsevästi suurempi osuus niistä, jotka ensimmäisessä kyselyssä raportoivat enemmän vaikeuksia koulutehtävissä, raportoi seurantakyselyssä enemmän stressioireita verrattuna vähemmän vaikeuksia raportoiviin. Johtopäätös: vaikeudet koulutehtävissä lisäävät stressioireita.

Kyllä voi, koska kohorttitutkimus on pitkittäistutkimus, jolla voidaan selvittää asioiden ajallinen yhteys. Ensimmäisessä kyselyssä on raportoitu vaikeuksia koulutehtävissä ja toisessa stressioireita, joten vaikeudet ovat olleet ennen stressioireita.

c. Tupakointitutkimuksen ryhmähaastatteluun osallistuneista nuorista 80 prosenttia ilmoitti tupakoivansa päivittäin. Johtopäätös: Tupakointi on hyvin yleistä nuorten keskuudessa. 

Ei voi, koska ryhmähaastattelu on laadullisen tutkimuksen menetelmä, jolla ei ole tarkoitus tutkia ilmiön yleisyyttä väestössä. Kyseisessä tutkimuksessa tutkittiin tupakointia, joten siihen on ollut tarkoituskin löytää tupakoivia nuoria, jotka osaavat kertoa ilmiöstä paremmin kuin tupakoimattomat. 


6. Pohdi erilaisia haastattelumenetelmiä.
Tutkimuksissa on todettu, että ryhmähaastatteluilla ja yksilöhaastatteluilla saadaan samasta asiasta erilaisia tuloksia.

a. Pohdi ja selitä, mistä tämä voisi johtua.

Yksilö- ja ryhmähaastattelut tuottavat erilaista aineistoa eli erilaisia tuloksia. Syynä on se, että ihminen toimii eri tavoin yksin kuin ryhmässä. Yksilö ei välttämättä puhu samalla lailla tai kerro samoja asioita yksilöhaastattelussa ja ryhmähaastattelussa, vaan ryhmässä ollessaan yksilön vastauksiin vaikuttaa konteksti, kuten ryhmän kokonaisuus ja muiden ihmisten kommentit.  

b. Perustele ja anna esimerkkejä siitä, millaisten tutkimuskysymysten kohdalla on parempi kerätä aineisto yksilöhaastattelulla tai ryhmähaastattelulla.

Ryhmähaastattelu sopii aineistonkeruumenetelmäksi silloin, kun ollaan kiinnostuneita vallitsevista normeista. Jos kiinnostuksen kohde on yksilön kokemukset, ryhmäkeskustelu ei ole oikea tapa kerätä aineistoa. Ryhmäkeskusteluissa on kiinnostavaa myös se mistä ei puhuta verrattuna yksilöhaastatteluihin. Ryhmäkeskusteluaineisto on analysoitava nimenomaan ryhmänä.  

7. Lue oheinen kuvaus keripukkitutkimuksesta ja vastaa kysymyksiin.

a. Mitä tutkimusasetelmaa James Lind käytti? Perustele. 

James Lind käytti kokeellista tutkimusta, koska hän jakoi merimiehet ryhmiin, jotka noudattivat erilaisia ruokavalioita ja seurasi miten ruokavalio vaikutti keripukkioireisiin. Kyseessä ei ollut sokkotutkimus, koska merimiehet ja James Lind tiesivät mitä ruokavaliota kukin noudattaa, mutta periaate oli kokeellisesta tutkimuksesta.

b. Etsi tietoa, mikä sairaus keripukki on ja mitkä sen oireet ovat.

Keripukki on C-vitamiinin puutostauti. Sille ovat ominaisia ihon ja limakalvojen verenvuodot, anemia ja yleinen heikkoustila. Hoitamattomana se voi johtaa kuolemaan muutaman viikon kuluttua täydellisen C-vitamiininpuutteen alkamisesta. (Lähde: https://www.terveyskirjasto.fi/ltt01549)

